L'Eliana inaugura l'ampliació de les dependències de la Policia Local
25 de febrer de 2025

• Prop de 200 persones es van donar cita ahir per a conéixer les noves instal·lacions en les quals l'Ajuntament ha invertit 60.000 euros.

El municipi de l'Eliana va celebrar ahir dilluns, 24 de febrer, la inauguració de l'ampliació i modernització de la reguarda de la Policia Local situada al carrer Puríssima. Un esdeveniment que va comptar amb l'assistència de prop de 200 persones, entre elles representants dels diferents cossos i forces de seguretat, autoritats locals, antics regidors de Seguretat Ciutadana i caps de la Policia, membres d'associacions locals i nombrosos veïns i veïnes, que no van voler perdre's la jornada de portes obertes per a conéixer el nou espai.

L'alcalde, Salva Torrent, va explicar que amb aquesta ampliació, l'Ajuntament reafirma el seu compromís amb la seguretat i la millora contínua dels serveis públics, dotant els agents dels mitjans necessaris per a afrontar els reptes en matèria de seguretat ciutadana del present i del futur.

La renovació d'aquestes dependències ha suposat una inversió de més de 60.000 euros, i n’ha duplicat la capacitat i millorat les instal·lacions. Situades al centre del municipi, aquestes millores permetran oferir un servei més eficient i adaptat a les necessitats actuals de la ciutadania.

Durant l'acte, el primer edil va posar en valor l'esforç realitzat per a reforçar la plantilla de la Policia Local, així com l'aposta per la modernització dels seus recursos, incloent-hi la implementació de tecnologies de vigilància avançades, amb un total de 127 càmeres de seguretat. A més, va destacar el compromís del cos amb la seguretat i la prevenció de delictes, reafirmant el seu paper fonamental en la protecció de la ciutadania elianera.